## Pravilnik o sadržaju, obliku i načinu vođenja očevidnika inspektora u gospodarstvu

### NN 36/2014 (21.3.2014.), Pravilnik o sadržaju, obliku i načinu vođenja očevidnika inspektora u gospodarstvu

36 21.03.2014 Pravilnik o sadržaju, obliku i načinu vođenja očevidnika inspektora u gospodarstvu

MINISTARSTVO GOSPODARSTVA

636

Na temelju članka 38. stavka 1. Zakona o inspekcijama u gospodarstvu (»Narodne novine«, br. 14/2014), ministar gospodarstva donosi

PRAVILNIK

O SADRŽAJU, OBLIKU I NAČINU VOĐENJA OČEVIDNIKA INSPEKTORA U GOSPODARSTVU

Članak 1.

(1) Ovim Pravilnikom propisuje se sadržaj, oblik i način vođenja očevidnika (u daljnjem tekstu: e-očevidnik) kojeg vode tržišni inspektori, rudarski, elektroenergetski, inspektori opreme pod tlakom te inspektori gospodarenja otrovnim kemikalijama.

(2) E-očevidnik sadrži podatke o obavljenim inspekcijskim nadzorima i poduzetim mjerama koje su obavili, odnosno poduzeli inspektori iz stavka 1. ovog članka i vodi se isključivo na računalu u elektroničkom obliku.

Članak 2.

Podaci o obavljenom inspekcijskom nadzoru i poduzetim mjerama vode se kao službene evidencije i upisuju se u aplikaciju Ministarstva gospodarstva.

Članak 3.

(1) Aplikacija iz članka 2. ovoga Pravilnika obvezno sadrži podatak o:

– broju obavljenih inspekcijskih nadzora inspektora (redni broj u aplikaciji),

– nazivu i sjedištu, odnosno adresi subjekta nadzora,

– djelatnosti u kojoj se nadzor obavlja,

– oznaci spisa predmeta prema propisima o uredskom poslovanju,

– vremenu kada je inspekcijski nadzor obavljen,

– predmetu inspekcijskog nadzora,

– inspekcijskom nadzoru primjene propisa,

– poduzetim upravnim mjerama (vrste upravnih rješenja),

– izvršenju upravne mjere,

– tome je li izjavljena žalba i ishod postupka po žalbi,

– tome je li pokrenut upravni spor i ishod postupka po tužbi,

– poduzetim kaznenim mjerama – optužni prijedlog, kaznena prijava, prijava radi naknade štete, prekršajni nalog, naredba, rješenje i presuda prekršajnog suda i drugi akti inspektora i sudova,

– prekršajnopravnim i kaznenopravnim sankcijama – kazne, zaštitne mjere, mjere upozorenja, mjere opreza, dosuđenoj imovinskoj koristi i vrijednosti štete,

– uzetim uzorcima radi ispitivanja.

Članak 4.

(1) E-očevidnik dužni su voditi inspektori, pojedinačno, svaki za sebe.

(2) Tržišni inspektor e-očevidnik vodi na aplikaciji eO-TR.

(3) Elektroenergetski inspektor e-očevidnik vodi na aplikaciji eO-EI.

(4) Rudarski inspektor e-očevidnik vodi na aplikaciji eO-RI.

(5) Inspektor opreme pod tlakom e-očevidnik vodi na aplikaciji eO-IOPT.

(6) Ažurnost i točnost unesenih podataka kontrolira nadređeni službenik.

(7) E-očevidnik može sadržavati i dodatne podatke koji upućuje na upravno područje inspekcijskog nadzora ( npr. sigurnost proizvoda).

Članak 5.

(1) Podaci u aplikaciju upisuju se čim prije, a najkasnije idući radni dan od dana sastavljanja zapisnika o obavljenom inspekcijskom nadzoru, odnosno poduzete mjere koju je potrebno evidentirati.

(2) Ako je terenski rad inspektora bio dulji od jednog dana, podatke u aplikaciju upisat će idući radni dan po povratku u ured.

Članak 6.

U e-očevidnik se unose samo podaci inspekcijske naravi. O drugim aktivnostima inspektora može se ustrojiti posebna evidencija.

Članak 7.

(1) Pomoćnik ministra ima neograničen pristup podacima iz e-očevidnika svih inspektora.

(2) Načelnik sektora ima neograničen pristup podacima iz
e-očevidnika svih inspektora iz djelokruga sektora.

(3) Voditelj službe u područnoj jedinici ima neograničen pristup podacima iz e-očevidnika koji vode inspektori područne jedinice.

(4) Voditelj službe i voditelj odjela u sjedištu ima neograničen pristup podacima iz e-očevidnika koji vode inspektori u područnim jedinicama iz djelokruga službe/odjela u sjedištu.

(5) Voditelj službe unutarnjeg nadzora i viši stručni savjetnik za unutarnji nadzor – samostalni izvršitelj imaju neograničen pristup podacima iz e-očevidnika koji vode inspektori čiji rad nadziru.

Članak 8.

Podaci sadržani u aplikacijama iz članka 4. ovoga Pravilnika obvezno se koriste u prigodi izrade godišnjeg izvješća o radu i izvješća o pojedinom pitanju iz posebnog upravnog područja, za određeni vremenski period.

Članak 9.

Danom stupanja na snagu ovoga Pravilnika prestaje važiti Pravilnik o načinu vođenja očevidnika o obavljenim inspekcijskim nadzorima i poduzetim mjerama inspektora Državnog inspektorata (»Narodne novine«, br. 134/2009 i 68/2013).

Članak 10.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/14-01/78
Urbroj: 526-02-02-01/2-14-1
Zagreb, 14. ožujka 2014.

Ministar
Ivan Vrdoljak, v. r.

Pravilnik, NN 36/2014-636